ศูนย์กสิกรไทยคาดแบงก์แข่งระดมเงินฝากดุ
&#8220;ศูนย์วิจัยกสิกรฯ&#8221; เผย ธนาคารพาณิชย์เริ่มขาดสภาพคล่องหลังสินเชื่อโตกว่าเงินฝาก คาดปีนี้แข่งระดมเงินฝากดุ
25 ก.พ. 2554

“ศูนย์วิจัยกสิกรฯ” เผย ธนาคารพาณิชย์เริ่มขาดสภาพคล่องหลังสินเชื่อโตกว่าเงินฝาก คาดปีนี้แข่งระดมเงินฝากดุ
ศูนย์วิจัยกสิกรไทย เปิดเผยว่า สภาพคล่องของธนาคารพาณิชย์ไทย 14 แห่ง ในเดือนม.ค.ที่ผ่านมา มีการปรับตัวลดลงจากการเติบโตของสินเชื่อที่เพิ่มขึ้นสูงกว่าการเติบโตด้านเงินฝาก ทั้งนี้ยอดการให้สินเชื่อรวมของธนาคารพาณิชย์ไทยในเดือน ม.ค. อยู่ที่ 6.58 ล้านล้านบาทหรือเพิ่มขึ้น 8.33 หมื่นล้านบาท จากปีที่ผ่านมา ซึ่งเป็นผลมาจากความต้องการสินเชื่อหมุนเวียนของภาคธุรกิจเพื่อรองรับต้นทุนการผลิต เช่น อาหารและเชื้อเพลิงที่เพิ่มขึ้น 
ขณะที่ยอดเงินฝากรวมในเดือนม.ค. อยู่ที่ 6.83 ล้านล้านบาทหรือเพิ่มขึ้น 5.6 พันล้านบาท จากปีที่ผ่านมา ทั้งนี้ยอดเงินฝากในธนาคารหลายแห่งได้มีการปรับลดลงจากการชะลอในการเสนอผลิตภัณฑ์เงินฝากและตั๋วแลกเงิน หลังจากมีการเร่งออกผลิตภัณฑ์ในช่วงปลายปี
ด้านแนวโน้มการเติบโตของสินเชื่อในเดือนก.พ. คาดว่า จะยังคงมีความต้องการสินเชื่อของภาคธุรกิจและครัวเรือนเพิ่มขึ้นอย่างต่อเนื่องจากเดือนม.ค. โดยเฉพาะสินเชื่อหมุนเวียนของภาคเอกชน ขณะที่ในตลาดเงินฝาก จะมีการแข่งขันในด้านผลิตภัณฑ์และตั๋วแลกเงินเพิ่มขึ้น เพื่อเสริมสภาพคล่องในการขยายสินเชื่อ และรักษาฐานลูกค้า เพื่อรองรับการบังคับใช้พรบ.คุ้มครองเงินฝากในวันที่ 11 ส.ค.นี้
สำหรับทิศทางดอกเบี้ยเงินฝากและเงินกู้ คาดว่าจะเคลื่อนไหวไปในทิศทางเดียวกับอัตราดอกเบี้ยนโยบายที่มีแนวโน้มจะปรับเพิ่มขึ้น จากความเสี่ยงด้านเงินเฟ้อ